Evnukk

En evnukk eller eunukk er en kastrert mann. Begrepet kan også brukes om menn som ikke er kastrerte, men hvis kjønnsorganer ikke produsererer hormoner. Det brukes også ofte om kastrerte voktere ved et harem. Kastrerte menn med spesielle oppgaver er særlig kjent fra oldtida, fra Kina, Det osmanske riket og India.

Ordet kommer av gresk εὐνοῦχος, som betyr «sengevokter».

 Kastrerte menn og haremsvoktere 

Allerede i oldtida var det kastrerte menn i flere kulturer. I Romerriket fantes det for eksempel galli (entall gallus), slaver og utlendinger som tjente som evnukk-prester i tilbedelsen av den opprinnelig frygiske gudinnen Kybele. Skikken stammet fra det gamle Hellas der Kybeles mest ekstatiske dyrkere kastrerte seg rituelt og ble gitt kvinneklær og kvinnelig identitet etterpå. 

I Matteusevangeliet i Bibelen forklarer Jesus til disiplene at ikke alle passer å leve i ekteskap som mann og kvinne: «For noen er evnukker fordi de er kommet slik fra mors liv, andre fordi mennesker har gjort dem til evnukker, men det er også noen som har gjort seg selv lik en evnukk for himmelrikets skyld».Fra Evangeliet etter Matteus, kapittel 19: Ekteskap, skilsmisse og enslig stand 

Som haremsvoktere er evnukker blant annet kjent fra tyrkisk kulturområde. Haremet til sultanen der ble bevoktet av kastrerte menn. «Den svarte sjefsevnukken», Kizlar Agha, passet på haremet i palasset, men hadde også finanskontroll over Mekka og Medina og var fram til 1908 den tredje mektigste i Det osmanske riket etter sultanen og storvisiren. Den «hvite sjefsevnukken», Kapi Agha, hadde ansvaret for den omfattende utdanningen.

Ifølge gamle, kinesiske lover var det vanlig straff å bli gjort til evnukk, og haremene i de keiserlige og adelige palassene i Kina ble bevoktet av evnukker helt til Xinhairevolusjonen i 1911.Aftenposten 2009 om Kinas siste evnukk I Kina kunne hoffevnukkene ofte utføre forvaltningsoppgaver, og til tider fikk de så stor makt at de langt på vei var de som egentlige tok beslutningene i riket. 

I islam er kastrering ulovlig, og overgrepet skal derfor ha blitt utført utenfor byene. Mens en i Midtøsten «bare» fjernet testiklene, kastrerte kineserne både penis og testikler.

Også i India har evnukker voktet maharajaenes haremer.NRK om indiske evnukker Betegnelsen hijra kan på hindi brukes både om evnukker, transpersoner, transvestitter og gutter som er født med skader på kjønnsorganet eller er blitt mishandlet seksuelt. Evnukker skal ha svært lav status i det indiske samfunnet.Aftenposten 2011 om indiske myndigheter som betaler evnukker for å synge utenfor boligene til skattesnytere.

 Manglende hormonfunksjon i testiklene 
Årsaken til at et mannlig individ fra barndommen har vært berøvet testiklenes hormonfunksjon kan være flere. Det kan skyldes medfødte misdannelser, betennelser eller operativ kastrasjon. Hos evnukker uteblir de sekundære kjønnskarakterene: hårvekst omkring kjønnsorganene og i akselhulen, dyp stemme, skjeggvekst. Lengdeveksten blir avsluttet seint, så de lange rørknoklene blir usedvanlig lange. Ved testishormonpreparater kan symptomene gå tilbake, men bare så lenge behandlingen gis.

 Se også 
 Kastratsanger

 Referanser 

 Eksterne lenker 


Kategori:Historiske beskjeftigelser
Kategori:Menn